पटना/मोकामा/बाढ़. सकसोहरा बेलछी पथ पर स्थित बैंक ऑफ बड़ौदा के सीसीटीवी कैमरे में बेलछी बैंक लूटकांड के दो संदिग्ध कैद हुए हैं। पंजाब नेशनल बैंक बाघा टीला शाखा के मैनेजर जब बोलेरो में 60 लाख रुपए लेकर जा रहे थे तो बोलेरो के ठीक पीछे एक पल्सर बाइक भी जाती हुई दिखी है। बाइक पर सवार दो युवक सीसीटीवी कैमरे में कैद हुए हैं। इनमें से एक युवक ने टी-शर्ट पहन रखी है।
घटनास्थल पर भी प्रत्यक्षदर्शियों ने पल्सर 150 सीसी बाइक इस्तेमाल करने की बात बताई थी। कुछ लोगों ने एक अपराधी के टी-शर्ट में होने की बात कही थी। यह स्पष्ट नहीं हो पाया है कि बाइक सवार दोनों युवक कौन थे। पुलिस ने फिलहाल न तो युवकों को संदिग्ध मानने की बात स्वीकार की है और न ही इसे नकारा है।
45 मिनट बाद कैमरा चालू
रविवार सुबह सवा नौ बजे तक की फुटेज पीएनबी बाघा टीला शाखा में लगे सीसीटीवी कैमरे में है। सोमवार को भी जब बैंक खुला तो किसी ने सीसीटीवी कैमरे की पड़ताल नहीं की। सोमवार को 12:30 बजे लूट और ट्रिपल मर्डर के बाद पुलिस ने सीसीटीवी खंगालना शुरू किया। तब कैमरे बंद मिले थे। दोपहर 1:13 बजे यानी घटना के लगभग 45 मिनट बाद पुलिस की मौजूदगी में सीसीटीवी कैमरे चालू किए गए।
मैनेजर पर गोली क्यों नहीं चलाई गई?
प्रत्यक्षदर्शियों की मानें तो जब भी बैंक में कैश आता था तो कृष्णनंदन के अलावा एक और चपरासी अकील उसे लेने रोड तक आते थे। ड्राइवर रोड पर ही रहता था। रविवार को बैंक खोलने वाला कृष्णनंदन बिना सूचना के सोमवार को गायब था और अकील भी रोड तक नहीं आया। प्रत्यक्षदर्शियों ने यह भी बताया कि शाखा प्रबंधक राजू प्रसाद जल्दबाजी में थे और जैसे ही पहली गोली चली कि वह फायरिंग की बात कहते हुए दरवाजा बंद करने लगे। पुलिस जांच कर रही है कि ड्राइवर व गार्ड पर तो गोलियां चलाई गईं लेकिन मैनेजर पर गोली क्यों नहीं चली? लुटेरे क्यों मैनेजर के अंदर जाने तक इंतजार कर रहे थे?
उठ रहे हैं ये 10 सवाल
1. रविवार को क्यों बैंक खोला गया और सीसीटीवी कैमरा बंद हो गया?
2. सोमवार को जब बैंक खुला तो उस वक्त बैंक स्टाफ ने यह ध्यान क्यों नहीं दिया कि कैमरा ऑन है या आॅफ है?
3. सोमवार को अचानक चपरासी कृष्णनंदन क्यों बैंक से गायब हो गया। चपरासी अकील क्यों नहीं रकम का बक्सा लेने आया सड़क तक
4. मैनेजर क्यों नहीं सामने कैश को अंदर करवाए, उन्हें गोली क्यों नहीं मारी गई?
5. बैंक मैनेजर को कैश छोड़कर बैंक के अंदर जाने की क्या हड़बड़ी थी?
6. सुदूर इलाके में स्थित बैंक की सुरक्षा बिना हथियार के एक चौकीदार के हवाले क्यों थी?
7. कई बार बैंक अधिकारियों को पुलिस तैनात करने को कहा गया, पर बैंक ने क्यों नहीं रखा?
8. पुलिस के कहने के बाद सीसीटीवी बैंक के बाहर क्यों नहीं लगाया गया?
9. इस घटना की साजिश पहले ही हो गई थी?
10. आखिर कौन है मुन्ना सिंह, जिसपर पुलिस को शक है?
बैंक के गेट के अंदर कैश बॉक्स ले जाने के दौरान चालक को मारी गई गोली
दो सुरक्षा गार्डों योगेश्वर दास और सूरज सिंह को सड़क पर गोली मारी गई और उसके बाद चालक अजीत यादव को तब निशाना बनाया गया जब वह कैश बॉक्स लेकर करीब- करीब बैंक के अंदर पहुंचने वाला था। पहली गोली चलते ही बैंककर्मियों ने कैश बॉक्स अंदर लेकर गेट बंद करने में तत्परता नहीं दिखाई।
एक गिरोह कर रहा था बैकअप
पुलिस सूत्रों का कहना है कि लुटेरों को बैकअप देने के लिए एक गिरोह था। इसी गिरोह ने कैश को कार में रखा और सभी हरनौत होते भाग गए। ऐसा माना जा रहा है कुल मिलाकर लूट और रकम को ठिकाने लगाने में छह से अधिक अपराधी थे।
हो रही छानबीन, चल रही छापेमारी
पटना एसएसपी मनु महाराज ने बताया कि पुलिस मामले की छानबीन कर रही है। तीन लोगों की हत्या करने और 60 लाख लूटकर फरार अपराधियों को गिरफ्तार करने के लिए पटना पुलिस छापेमारी कर रही है। बैंक मैनेजर व कुछ कर्मियों से पूछताछ की गई है। चपरासी को हिरासत में लेकर पूछताछ की जा रही है।
घटना के दूसरे दिन पसरा रहा सन्नाटा
बेलछी बैंक लूटकांड के दूसरे दिन भी बैंक के अंदर और बाहर सन्नाटा पसरा रहा। बैंक के अंदर जमा निकासी करने वाले ग्राहकों की संख्या काफी कम थी। इसके अलावा बैंक के आसपास की आधी से अधिक दुकानें भी बंद थी। आलम यह था कि घटना के दूसरे दिन भी कोई दुकानदार या स्थानीय लोग कुछ बोलने बताने को तैयार नहीं था। कुछ पूछे जाने पर लोग मामले से सीधे पल्ला झाड़ लेते थे और घटना देखने से पूरी तरह इनकार कर दे रहे थे। अमूनन रोजाना सौ से अधिक ग्राहक जमा निकासी करने के लिए बैंक आते थे लेकिन मंगलवार को दोपहर एक बजे के बाद तक बमुश्किल 7 या 8 लोग ही बैंक आए थे। उधर, मंगलवार को गार्ड और ड्राइवर का अंतिम संस्कार कर दिया गया।
बैंक मैनेजर ने कहा : कृष्णनंदन के पास रहती है बैंक की चाबी, उसी ने रविवार को बैंक खोला था
मैनेजर ने स्वीकार किया है कि कृष्णनंदन के पास बैंक की एक चाबी रहती है अौर उसने रविवार को बैंक खोला था। कृष्णनंदन ने पुलिस को सफाई करने और कूलर ठीक करने की बात कही है। लेकिन पुलिस के गले यह बात नहीं उतर रही है। पुलिस का कहना है कि खराब पड़ा कूलर किसी भी दिन ठीक कराया जा सकता था और बैंक में जब रोजाना झाड़ू-पोंछा लगता था तो फिर रविवार को बैंक अधिकारियों की अनुपस्थिति में बैंक को खोलने का क्या मतलब था? वैसे कृष्णनंदन की मानें तो बैंक के सहायक प्रबंधक को उसने बैंक खोले जाने की जानकारी दे दी थी।
चपरासी ने कहा : भूलवश कोई बटन दब जाने से बंद हो गया होगा सीसीटीवी कैमरा
जांच में यह खुलासा हुआ है कि रविवार को सुबह 9:30 बजे बैंक खोला गया था और उसके बाद से ही सीसीटीवी कैमरा बंद है। झाड़ू-पोंछा के बाद सीसीटीवी कैमरा बंद होने की बात पूछे जाने पर कृष्णनंदन ने कोई सटीक जवाब पुलिस को नहीं दिया। उसने पुलिस को यह बताया कि भूलवश कोई बटन दब जाने के कारण सीसीटीवी कैमरा बंद हो गया होगा। वहीं पुलिस की दलील है कि साफ-सफाई में सीसीटीवी कैमरे के कंट्रोल बोर्ड से छेड़छाड़ की कोई आवश्यकता नहीं थी।
hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva